OBRAZLOŽITVE K POSAMEZNIM ČLENOM

K 1. členu
S tem členom se določa vsebina pravilnika, in sicer naloge, sestava, način imenovanja in način dela Zdravstvenega sveta.

K 2. členu
Člen opredeljuje položaj Zdravstvenega sveta kot najvišjega usklajevalnega in posvetovalnega organa ministra na področju zdravstvenega varstva ter določa ključna vsebinska področja njegovega delovanja. Hkrati omogoča obravnavo tudi drugih pomembnih vprašanj razvoja zdravstvenega sistema.

K 3. členu
Člen določa naloge Zdravstvenega sveta na področju spremljanja stanja zdravstvenega sistema, ugotavljanja potreb prebivalstva ter priprave strokovnih podlag za oblikovanje in izvajanje zdravstvene politike. Namen določbe je zagotoviti dolgoročno in celovito razvojno načrtovanje zdravstvenega sistema.

K 4. členu 
Člen opredeljuje naloge Zdravstvenega sveta pri spremljanju in razvoju javne mreže ter organizacije zdravstvene dejavnosti. Poseben poudarek namenja zagotavljanju ustreznih kadrovskih zmogljivosti in dostopnosti zdravstvenih storitev.

K 5. členu 
Člen ureja vlogo Zdravstvenega sveta pri spremljanju financiranja zdravstvenega sistema ter ocenjevanju učinkov predlaganih ukrepov na njegovo finančno vzdržnost. Določa tudi naloge sveta na področju spremljanja preskrbe z zdravili, medicinskimi pripomočki in drugimi ključnimi viri za izvajanje zdravstvene dejavnosti.

K 6. členu
Člen določa naloge Zdravstvenega sveta na področju digitalizacije zdravstva, upravljanja zdravstvenih podatkov ter interoperabilnosti informacijskih sistemov. Namen določbe je podpreti razvoj sodobnega in povezanega zdravstvenega sistema.

K 7. členu
Člen določa naloge Zdravstvenega sveta na področju kakovosti in varnosti zdravstvene obravnave ter spremljanja preventivnih programov. Namen je zagotavljanje stalnega izboljševanja kakovosti zdravstvenih storitev ter krepitev preventivnih aktivnosti.

K 8. členu 
Člen opredeljuje naloge Zdravstvenega sveta na področju raziskovanja, razvoja in uvajanja inovacij v zdravstvu. Hkrati spodbuja uporabo mednarodnih dobrih praks in primerjalnih kazalnikov pri razvoju slovenskega zdravstvenega sistema.

K 9. členu
Člen določa vlogo Zdravstvenega sveta pri obravnavi strokovnih predlogov in oblikovanju strokovnih stališč glede zdravstvenih programov. Namen določbe je zagotavljanje usklajevanja strokovne doktrine z razvojnimi, organizacijskimi in finančnimi možnostmi zdravstvenega sistema.

K 10. členu
Člen opredeljuje vlogo Zdravstvenega sveta na področju vrednotenja zdravstvenih tehnologij ter njegovo razmerje do sistema vrednotenja zdravstvenih tehnologij, vzpostavljenega z Zakonom o zagotavljanju kakovosti v zdravstvu (v nadaljnjem besedilu: ZZKZ). ZZKZ je naloge izvajanja vrednotenja zdravstvenih tehnologij prenesel na Javno agencijo Republike Slovenije za kakovost v zdravstvu (v nadaljnjem besedilu: JAKZ), ki vodi postopke vrednotenja, pripravlja poročila o vrednotenju zdravstvenih tehnologij ter opravlja druge naloge na tem področju.

Vloga Zdravstvenega sveta zato ni izvajanje samega vrednotenja zdravstvenih tehnologij, temveč spremljanje uvajanja zdravstvenih tehnologij v zdravstveni sistem, presoja njihovega vpliva na organizacijo zdravstvene dejavnosti, kadrovske potrebe, dostopnost zdravstvenih storitev in finančno vzdržnost sistema ter oblikovanje strokovnih stališč in priporočil na podlagi izvedenih vrednotenj.

Člen hkrati določa, da lahko Zdravstveni svet prek Ministrstva za zdravje nastopa kot predlagatelj vrednotenja zdravstvene tehnologije, kadar oceni, da bi uvedba nove tehnologije ali sprememba njene uporabe lahko pomembno vplivala na delovanje zdravstvenega sistema, kakovost zdravstvene obravnave, dostopnost zdravstvenih storitev ali javnofinančno vzdržnost. S tem se Zdravstvenemu svetu omogoča aktivna vloga pri prepoznavanju pomembnih razvojnih, strokovnih in sistemskih vprašanj, ki zahtevajo predhodno vrednotenje.

Določba sledi ureditvi iz ZZKZ in upošteva podrobnejša pravila, ki jih (bo) na podlagi zakona določal pravilnik o vrednotenju zdravstvenih tehnologij, ki ga sprejme JAKZ. Ta pravilnik podrobneje ureja predlagatelje vrednotenja, način vložitve predloga, predhodno presojo predlogov, prednostno razvrščanje zdravstvenih tehnologij, faze postopka vrednotenja, pripravo poročil o vrednotenju ter vključevanje deležnikov v postopek. Zdravstveni svet se tako vključuje v sistem vrednotenja zdravstvenih tehnologij na način, ki je skladen z zakonsko določenimi pristojnostmi JAKZ in ne posega v njeno neodvisno strokovno izvajanje postopkov vrednotenja.

Namen člena je zagotoviti, da se ugotovitve in priporočila iz postopkov vrednotenja zdravstvenih tehnologij uporabijo pri oblikovanju zdravstvenih programov, razvoju javne mreže, določanju razvojnih prioritet in načrtovanju financiranja zdravstvenega sistema ter s tem prispevajo k strokovno utemeljenemu in vzdržnemu razvoju zdravstvenega varstva v Republiki Sloveniji.

K 11. členu
Člen določa način obravnave predlogov in priporočil Zdravstvenega sveta, ki imajo finančne posledice. Njegov namen je zagotoviti, da se strokovne pobude obravnavajo tudi z vidika njihove finančne izvedljivosti in dolgoročne vzdržnosti. Zato mora Zdravstveni svet ob takšnih predlogih opredeliti predvidene vire in način financiranja ter pridobiti mnenje pristojnih institucij, kadar gre za sredstva obveznega zdravstvenega zavarovanja ali državnega proračuna. Člen hkrati omogoča izjeme za primere, ko je zaradi zaščite javnega zdravja, nenadnih epidemioloških razmer ali drugih posebej utemeljenih razlogov potrebna hitrejša uvedba posameznega programa ali zdravstvene tehnologije. Vključen je vidik in vloga Zavoda za zdravstveno zavarovanje Slovenije pri tem. 

K 12. členu
Člen določa sestavo Zdravstvenega sveta in vzpostavlja načelo uravnotežene zastopanosti ključnih strokovnih področij, pomembnih za delovanje zdravstvenega sistema. Namen določbe je zagotoviti interdisciplinarno obravnavo vprašanj zdravstvenega varstva, ki poleg strokovnih medicinskih vidikov vključuje tudi organizacijske, upravljavske in ekonomske vidike. Posebna pozornost je namenjena zastopanosti vseh ravni zdravstvene dejavnosti ter ključnih zdravstvenih strok. Določba vključuje tudi predstavnike nevladnih organizacij, s čimer krepi upoštevanje interesov pacientov in širše javnosti pri oblikovanju strokovnih stališč.

Skupaj mora biti v Zdravstvenem najmanj 20 članov, od tega predsednik, podpredsednik in najmanj 18 članov. Vsi morajo biti (vezano na zakonsko podlago) izmed vrst svetnikov in višjih svetnikov, fakultetnih učiteljev in drugih priznanih strokovnjakov s področja zdravstvenega varstva, zdravstvene ekonomike in organizacije zdravstvenega varstva. Ob tem pa je treba stalno zagotavljati uravnoteženost – po vsebini, področjih, območjih in nenazadnje spolu. V Zdravstvenem svetu mora biti zagotovljen tudi najmanj enega in največ trije člani iz vrst nevladnih organizacij s področja pacientovih pravic ali javnega zdravja.

K 13. členu
Člen določa strokovne, etične in integritetne pogoje za imenovanje članov Zdravstvenega sveta. Namen določbe je zagotoviti, da v organu sodelujejo posamezniki z ustreznim strokovnim znanjem, poznavanjem zdravstvenega sistema in sposobnostjo oblikovanja strokovno utemeljenih stališč. Poseben poudarek je namenjen preprečevanju nasprotja interesov in zagotavljanju integritete članov, kar je pomembno zaradi vpliva odločitev in priporočil Zdravstvenega sveta na razvoj zdravstvenega sistema. Določba vzpostavlja tudi podlago za razrešitev člana, kadar po imenovanju nastopijo okoliščine, ki bi lahko ogrozile njegovo neodvisnost ali integriteto.

K 14. členu
Člen omogoča sodelovanje predstavnikov ministrstva, Zavoda za zdravstveno zavarovanje Slovenije ter drugih strokovnjakov in institucij pri delu Zdravstvenega sveta. Namen določbe je zagotoviti širši strokovni pogled na vprašanja, ki jih svet obravnava, in omogočiti neposredno izmenjavo informacij med ključnimi deležniki zdravstvenega sistema. Ker sodelujoče osebe nimajo glasovalne pravice, člen ohranja samostojnost odločanja članov Zdravstvenega sveta. Hkrati omogoča vključevanje dodatnega strokovnega znanja glede na vsebino posamezne obravnavane zadeve.

K 15. členu
Člen podrobneje določa postopek imenovanja predsednika, podpredsednika in članov Zdravstvenega sveta. Ureditev temelji na določbi ZZDej, ki določa, da k imenovanju članov Zdravstvenega sveta soglasje daje Vlada Republike Slovenije. To pomeni, da predsednika, podpredsednika in člane Zdravstvenega sveta sicer imenuje minister, a potrebuje naknadno soglasje Vlade Republike Slovenije. Sklep o imenovanju Zdravstvenega sveta se zato posreduje v soglasje Vlada Republike Slovenije, pri čemer samo imenovanje začne veljati z dnem, ko Vlada Republike Slovenije da nanj soglasje.

Namen določbe je zagotoviti pravočasno oblikovanje Zdravstvenega sveta po nastopu funkcije ministra, saj izrecno določa rok za imenovanje, ter hkrati zagotoviti ustrezno strokovno in vsebinsko uravnoteženost njegove sestave. Določba ureja tudi ravnanje v primeru, ko posamezni povabljeni strokovnjak sodelovanje v Zdravstvenem svetu odkloni, in s tem omogoča kar največjo in najhitrejšo dejansko operativnost Zdravstvenega sveta. 

K 16. členu
Člen določa trajanje mandata Zdravstvenega sveta (vezanost na mandat ministra) in razloge za predčasno prenehanje mandata. Namen določbe je zagotoviti stabilno delovanje organa skozi celoten mandat ministra, ob hkratni možnosti pravočasnega ukrepanja v primerih neaktivnosti posameznega člana, morebitnega neizpolnjevanja pogojev ali ravnanj člana, ki škodujejo delovanju sveta. 

Urejeno je tudi imenovanje nadomestnega člana, ki zagotavlja nemoteno delo in ohranjanje strokovne uravnoteženosti organa. S tem se preprečujejo daljša obdobja nepopolne sestave Zdravstvenega sveta.

K 17. člen
Člen z namenom večje operativnosti natančneje ureja organizacijo in izvedbo sej Zdravstvenega sveta. Določa različne načine izvedbe sej, vključno z uporabo sodobnih komunikacijskih tehnologij, kar omogoča učinkovitejše delovanje organa. Posebna pozornost je namenjena dokumentiranju dela sveta in zagotavljanju transparentnosti prek objave sprejetih stališč in sklepov. Določba vsebuje tudi pravno podlago za podrobnejšo ureditev dela sveta s poslovnikom, na katerega pa soglasje poda minister.

K 18. členu
Člen uveljavlja načelo javnosti dela Zdravstvenega sveta kot pomemben element transparentnega delovanja javnih organov. Hkrati določa izjeme, kadar je treba zaradi varstva tajnih, osebnih ali drugih varovanih podatkov javnost omejiti. Namen določbe je vzpostaviti ravnovesje med javnostjo dela in varstvom podatkov, katerih razkritje bi lahko škodovalo posameznikom, institucijam ali delovanju zdravstvenega sistema. Določeni so tudi postopki dokumentiranja in objave gradiva v primerih izključitve javnosti.

K 19. členu
Člen omogoča učinkovitejšo strokovno pripravo gradiv za obravnavo na Zdravstvenem svetu. Predsedniku daje tudi možnost, da prek pooblastila posamezna vprašanja dodeli članom sveta ali drugim strokovnjakom ter po potrebi oblikuje ožje delovne skupine (npr. za financiranje in zdravstveno ekonomiko, za zdravila in medicinske pripomočke, za kadre v zdravstveni dejavnosti, preventivo in javno zdravje). Takšna ureditev omogoča poglobljeno strokovno obravnavo kompleksnih vprašanj pred odločanjem na ravni celotnega sveta. Namen določbe je povečati kakovost strokovnih podlag in učinkovitost dela Zdravstvenega sveta.

K 20. členu
Člen ureja ravnanje članov Zdravstvenega sveta v primerih nasprotja interesov in sledi načelom zakona, ki ureja integriteto in preprečevanje korupcije. Namen določbe je zagotoviti nepristransko in objektivno delovanje Zdravstvenega sveta ter preprečiti vpliv zasebnih interesov na njegovo delo. Urejen je postopek razkritja okoliščin, ki bi lahko povzročile nasprotje interesov, ter odločanje o izločitvi člana. S tem se krepi zaupanje javnosti in strokovne javnosti v delo Zdravstvenega sveta.
 
S členom se primeroma določa, kdaj pride do nasprotja interesov, in natančen postopek, kako mora član v teh primerih ravnati – pri čemer upošteva tudi različno funkcijo oziroma vlogo posameznega člana Zdravstvenega sveta.

K 21. členu
Člen določa obveznost varovanja zaupnih, osebnih in drugih varovanih podatkov, do katerih člani in druge sodelujoče osebe dostopajo pri delu Zdravstvenega sveta. Zaradi narave obravnavanih vprašanj lahko svet razpolaga z občutljivimi podatki s področja zdravstva, financiranja ali organizacije zdravstvenega sistema. Določba zato izrecno določa trajanje obveznosti varovanja podatkov tudi po prenehanju članstva v svetu. Namen določbe je zagotoviti zakonito ravnanje s podatki ter preprečiti njihovo neupravičeno uporabo ali razkritje.

K 22. člen
Člen določa vrste aktov, ki jih sprejema Zdravstveni svet, ter način njihovega sprejemanja. Ker gre za strokovni in posvetovalni organ, svet sprejema stališča, priporočila in sklepe, ki predstavljajo podlago za nadaljnje odločitve ministra in drugih deležnikov zdravstvenega sistema. Določitev večinskega načina odločanja zagotavlja transparenten in predvidljiv postopek sprejemanja odločitev. Posebej je urejeno tudi glasovanje v primeru neodločenega izida.

K 23. členu
Člen ureja sodelovanje med ministrom in Zdravstvenim svetom med posameznimi sejami. Ministru omogoča, da od sveta zahteva pripravo stališč, priporočil ali sklepov v zvezi z aktualnimi vprašanji zdravstvenega sistema. Določeni roki zagotavljajo pravočasno odzivnost sveta, hkrati pa omogočajo njihovo podaljšanje v posebej zahtevnih primerih. Namen določbe je zagotoviti učinkovito strokovno podporo ministru pri sprejemanju odločitev.

K 24. členu
Člen ureja materialne pogoje za delo Zdravstvenega sveta. Določa obseg dela predsednika, pravico članov do sejnine in povračila stroškov ter možnost plačila za posebej zahtevne strokovne naloge, ki presegajo redno sodelovanje pri delu sveta. Namen določbe je zagotoviti ustrezne pogoje za kakovostno opravljanje nalog ter omogočiti vključevanje strokovnjakov z različnih področij. Podrobnejša ureditev višine sejnin in povračil se (kot doslej) prepusti ministru, ki o tem izda sklep in ga objavi na spletni strani ministrstva.

K 25. členu
Člen določa, da ministrstvo zagotavlja administrativno, tehnično in organizacijsko podporo delu Zdravstvenega sveta. Na ta način se zagotavljajo pogoji za redno sklicevanje sej, pripravo gradiv, vodenje zapisnikov in izvajanje drugih operativnih nalog. Določba odraža dejstvo, da Zdravstveni svet deluje kot strokovno-posvetovalni organ ministra. Namen določbe je zagotoviti učinkovito in kontinuirano delovanje sveta.

K 26. členu
Člen določa vir financiranja delovanja Zdravstvenega sveta. Sredstva se zagotavljajo v proračunu ministrstva, kar omogoča financiranje administrativne podpore, sejnin, strokovnih nalog in drugih stroškov delovanja. Določba zagotavlja stabilno finančno podlago za izvajanje nalog sveta. Hkrati prispeva k večji predvidljivosti in preglednosti financiranja njegovega delovanja.

K 27. členu
Člen vsebuje prehodno ureditev zaradi prenosa pristojnosti na področju vrednotenja zdravstvenih tehnologij na Javno agencijo Republike Slovenije za kakovost v zdravstvu. Določa, da se postopki, začeti pred uveljavitvijo pravilnika, dokončajo v skladu z ureditvijo iz ZZKZ. Hkrati ureja prenos nerešenih zadev in pripadajoče dokumentacije z ministrstva na agencijo. S tem se zagotavljata kontinuiteta postopkov in pravna varnost udeležencev.

K 28. členu
S tem členom se določa rok za izdajo sklepa o določitvi višine sejnin in povračil stroškov članom Zdravstvenega sveta.

K 29. členu
Člen določa prenehanje veljavnosti dosedanjega Pravilnika o Zdravstvenem svetu. 

K 30. členu
Člen določa začetek veljavnosti pravilnika naslednji dan po objavi v Uradnem listu Republike Slovenije. Takšna ureditev omogoča čim hitrejšo vzpostavitev Zdravstvenega sveta v okviru že veljavnega mandata v skladu s predlagano ureditvijo.

